የኩዌቱ አሚር በተለያዩ ወንጀሎች ለተከሰሱ ኢትዮጵያውያን ምህረት አደረጉ
የኩዌቱ ኤሚር ሼክ ሳባህ አል አህመድ አል ጃበር አል ሳባህ በተለያዩ ወንጀሎች ተከሰው ለነበሩ ኢትዮጵያውያን ምህረት ማድረጋቸውን የኢፌዴሪ የውጭ ጉዳይ ሚኒስቴር አስታውቋል፡፡አሚሩ ለኢትዮያውያኑ ምህረት ያደረጉት የኢፌዴሪ ጠቅላይ ሚኒስትር ኃይለማርያም ደሳለኝ ባቀረቡት ጥያቄ መሰረት መሆኑንም ሚኒስቴሩ ጠቅሷል፡፡በኩዌት ጉብኝት ያደረጉት የውጭ ጉዳይ ሚኒስትሩ ዶክተር ወርቅነህ ገበየሁ በራሳቸውና በኢፌዴሪ መንግስት ስም ለተሰጠው ምህረት ምስጋናቸውን አቅርበዋል፡፡ዶክተር ወርቅነህ ከአሚሩ ጋር በአገራቱ የሁለትዮሽ ግንኙነት ዙሪያ በጋራ የመከሩ ሲሆን በኳታር እና በባህረ ሰላጤ አገሮች መካከል የተከሰተው ውዝግብ በዲፕሎማሲያዊ መንገድ እንዲፈታ ኢትዮጵያ ጽኑ ፍላጎት እንዳላትም ተወያይተዋል።ኩዌት ሁለቱን ወገኖች ለማደራደር የምታደርገውን ዲፕሎማሲያዊ ጥረት ኢትዮጵያ እንደምትደግፍ ጠቁመው፤ ጥረቱ ስኬታማ እንዲሆን የበኩሏን አስተዋጽኦ ለማድረግ  ፍላጐት እንዳላት አብራርተዋል።የኩዌቱ አሚር ሼክ ሳባህ በበኩላቸው፤ ኢትዮጵያ ከጥንት ጀምሮ የዓረቡ ዓለም በተለይም የኩዌት ወዳጅ መሆኗን አስታውሰው ፤ አሁንም ችግሩ በውይይት እንዲፈታ ከአፍሪካ ቀዳሚ አገር በመሆን ለምታደርገው ድጋፍ ምስጋናቸውን አቅርበዋል።በባህረ ሰላጤው አገራት የተከሰተው ሁኔታ ከአካባቢው አልፎ በሌሎች አካባቢዎችም ተጽዕኖ እንደሚኖረው አመልክተው፤ ሁሉም አገሮች ድምፃቸውን እንዲያሰሙ ጥሪ አቅርበዋል።ለሰላማዊ መፍትሄ ዕውን መሆን ከኢትዮጵያ ጋር በቅርበት እንደሚሰሩም አረጋግጠዋል (ኢዜአ)፡፡